text: titulars.cat: d'agost 2014
  Miguel Vázquez serà el nou entrenador del primer equip de natació del CN Terrassa
  El Club Natació Terrassa ha arribat a un acord amb Miguel Vázquez per tal que esdevingui l'entrenador del primer equip de natació de cara a la temporada que ve. El tècnic madrileny signarà contracte amb el club la setmana vinent. Vázquez, de 30 anys, arriba avalat per Jordi Murio, el coordinador del Programa de Natació, amb el qual va treballar durant dues temporades al Centre d'Alt Rendiment Joaquim Blume de Madrid. El madrileny va exercir d'ajudant de Murio i de preparador físic de l'equip estatal absolut, tasca que va compaginar la segona temporada amb la direcció de l'equip estatal júnior. Vázquez ha desenvolupat la resta de la seva carrera com a tècnic al CN Madrid Moscardó, club on ha estat entrenador de l'escola de formació i dels equips infantil, júnior i absolut. Murio, com a coordinador de l'àrea, seguirà dirigint el procés de millora estratègica de la secció que va iniciar el mes de maig passat i tutelarà l'arribada de Vázquez, que es convertirà en l'entrenador del primer equip.
  El madrileny ha obtingut recentment resultats destacats amb diversos nedadors que tenia sota les seves ordres al CN Madrid Moscardó. Juan Francisco Segura i José Manuel Valdivia van ser medallistes als Jocs del Mediterrani que van celebrar-se l'any passat a Merzin (Turquia) i Carmen Herrero i Héctor Monteagudo van proclamar-se campions d'Espanya el passat mes de juliol. Vázquez reconeix que la figura de Murio ha estat fonamental perquè es decidís a fer el pas. No és, però, l'únic factor determinant i en aquest sentit ha declarat que "El CN Terrassa té pes i potencial. Li veig moltes possibilitats. També ha estat important el fet de poder exercir la tasca docent aquí a Catalunya". Vázquez és llicenciat en Ciències Biològiques per la Universidad Complutense de Madrid (UCM) i està especialitzat en Fisiologia de l'Esforç. Ha treballat com a docent a l'Escola de Medicina Esportiva, de la Facultat de Medicina de la UCM i ha col·laborat amb la mestria de natació que imparteix la Universidad Politécnica de Madrid. Actualment, es troba en converses amb la Universitat Ramon Llull per tal de continuar desenvolupant aquesta tasca. Com a estudiós de la natació, Vázquez entén que el contacte dels clubs amb les universitats resulta una via de millora que cal explotar.
  Piscina a l'Àrea Olímpica del CN Terrassa / ELNATACIO.CAT
  +info: http://www.elnatacio.com
  La Diputació de Barcelona coordina el projecte Life+ 2014 a la Muntanya de Montserrat
  A través de l'Àrea de Territrori i Sostenibilitat, que gestiona la Xarxa de Parcs Naturals, la Diputació de Barcelona coordina el programa europeu Life Montserrat per a la prevenció d'incendis forestals i la conservació i millora de la biodiversitat de la Muntanya de Montserrat. El projecte forma part del programa mediambiental Life+ 2014. El projecte, que té quatre anys de durada, entre juliol de 2014 i juliol de 2018, compta amb un pressupost global de 3,5 milions d'euros, dels quals 1,7 provenen de fons europeus.
  Muntanya de Montserrat / DIBA
  La Diputació de Barcelona, com a coordinadora del projecte, té previst destinar-hi un total de 512.000 euros, mentre que la resta de socis, com són l'Associació Propietaris Forestals Entorns de Montserrat, la Fundació Catalunya-La Pedrera, la Generalitat de Catalunya i el Patronat de la Muntanya de Montserrat, hi aportaran 1,2 milions d'euros, que configuren el 50% del pressupost total del programa. El projecte Life Montserrat afecta una superfície de 42,487 ha de la Muntanya de Montserrat, el 64% de la qual és superfície forestal, i es basa en la gran riquesa natural de la muntanya i els seus entorns, bona part de la qual forma part de la Xarxa Natura 2000. El programa inclou els municipis del Bruc, Castellbell i el Vilar, Castellgalí, Collbató, Esparreguera, Marganell, Monistrol de Montserrat, Olesa de Montserrat, Rellinars, Sant Salvador de Guardiola, Sant Vicenç de Castellet, Ullastrell, Vacarisses, Viladecavalls, Castellfollit del Boix i Rajadell. L'aplicació del programa Life Montserrat es justifica per l'elevat risc d'incendi que té aquest espai a causa d'una alta càrrega de combustible vegetal, del canvi climàtic i la desaparició de terrenys de conreus i altres usos forestals tradicionals, així com pel fet que la muntanya ha patit importants incendis forestals en el passat
  Montornès dedica el seu concurs de pintura ràpida al jaciment romà Mons Observans
  Per primera vegada els participants al concurs de pintura ràpida de Montornès podran recrear les restes romanes i el paisatge del Parc Arqueològic i Natural Mons Observans. En aquesta edició el concurs se celebrarà el dissabte 14 de setembre, una setmana abans dels actes centrals de la Festa Major. Les obres premiades passaran a ser propietat de l'Ajuntament de Montornès del Vallès. Les inscripcions seran gratuïtes i s'hauran de fer al punt d'informació del mateix jaciment, el mateix dissabte 14, de 8.00 a 9.00h. L'obra finalitzada s'haurà de lliurar al mateix lloc, entre les 13 i les 13.30 h. A les 14.30 h, el jurat donarà a conèixer el seu veredicte i es lliuraran els premis. La dotació serà de 600 euros per al primer premi, 400 euros per al segon i 200 euros per al tercer. Cada concursant podrà presentar una sola obra i de tècnica lliure. Els treballs participants s'exposaran al Casal de Cultura, del 15 al 26 de setembre.
  L'assentament romà de Can Tacó-Turó d'en Roina, conegut com Mons Observans, fou construït al darrer terç del segle II a.C. dalt d'un petit turó de 120 m d'altitud sobre el nivell del mar des d'on es podien controlar les principals vies de comunicació que discorrien per la plana, entre les quals destacava la Via Hercúlia (posteriorment coneguda com a Via Augusta). Ha estat interpretat com un possible 'praesidium', és a dir, un establiment militar des del qual s'exercirien funcions polítiques i administratives de control del territori circumdant. Edificat a la manera itàlica, amb paviments d''opus signigum' i parets decorades amb pintures murals de primer estil pompeià, ha conservat el traçat de les principals dependències que el conformaven, desgastades per l'erosió natural i el pas dels anys. L'assentament s'estructurava en tres parts: el cos principal, situat a la part alta del turó, i els cossos de serveis, situats a banda i banda de l'entrada, a una cota més baixa, ocupant part de les terrasses laterals. L'edifici principal es distribuïa en tres ales disposades a l'entorn d'un pati central porticat i estava flanquejat per dues grans torres orientades cap al naixement del riu Besòs. Al costat oriental del pati hi havia una cisterna per a la recollida d'aigües pluvials, la qual comunicava amb una segona cisterna situada més al sud. Tot el conjunt quedava protegit per un mur perimetral que tancava l'assentament pels quatre costats.
  Vista aèria del jaciment romà Mons Observans / ESTUDI D'ARQUITECTURA TONI GIRONÈS
  Cardona acull l'exposició 'Nobles i cavallers entre dos monarques'
  La vila de Cardona acollirà durant tot el mes de setembre l'exposició 'Nobles i cavallers entre dos monarques' que reconstrueix els principals esdeveniments de la Guerra de Successió a través dels fons documentals que es conserven a l'Arxiu Nacional de Catalunya. L'exposició suposa el retorn a la població cardonina del document original de les capitulacions del Castell de Cardona que van signar el 18 de setembre de 1714 el governador del castell, Manuel Desvalls, i el comandant de l'exèrcit borbònic, el Comte de Montemar. D'aquesta manera, Cardona mostrarà, per primer cop després de 300 anys, el document que certificava la capitulació del castell i posava fi a la Guerra de Successió. 'Nobles i cavallers entre dos monarques' està dividida en tres àmbits cronològics. El primer es titula 'Catalunya i Europa al 1700' i explica el període previ a la guerra a Catalunya, des de la mort del rei Carles II fins a la proclamació de l'arxiduc com a Carles III. El segon, 'Cavallers en guerra', explica el desenvolupament del conflicte des de diferents angles. L'últim, titulat 'Un país sotmès', aborda les conseqüències del conflicte, la repressió i la implantació del nou ordre institucional.
  L'Ajuntament de Cardona inaugurarà l'exposició aquest dissabte 30 d'agost a les 11.30h, en un acte en el qual hi assistiran l'alcalde cardoní Ferran Estruch i el director de l'Arxiu Nacional de Catalunya, Josep Maria Sans i Travé. L'acte comptarà amb una conferència del Dr. Josep Fernández Trabal, comissari de l'exposició i autor del llibre Els Desvalls i Catalunya. Set-cents anys d'història d'una família noble catalana. Està previst que també assisteixi a la jornada inaugural Lluís Desvalls, marquès d'Alfarràs i descendent de Manuel Desvalls i de Vergós, darrer governador del Castell de Cardona. 'Nobles i cavallers entre dos monarques' es podrà visitar al Casal Graells, seu de l'Arxiu Històric Municipal de Cardona de l'1 al 30 de setembre. La mostra s'emmarca dins els actes programats per la commemoració del Tricentenari i conté més d'un centenar de documents provinents d'arxius familiars i nobiliaris de l'època que permeten conèixer molt acuradament aquest període històric des del punt de vista de les elits i l'aristocràcia de l'època. L'exposició, que es va inaugurar el passat mes d'abril al Palau Moja de Barcelona i posteriorment es va instal.lar a la seu de l'Arxiu Nacional de Catalunya, a Sant Cugat del Vallès, arribarà ara a Cardona i se suma així als actes que l'Ajuntament cardoní ha impulsat per tal de commemorar el Tricentenari.
  Llibres del fons del llinatge Mercader-comtes de Bell-lloc, mostrats a l'exposició / ANC
  +info: http://www.cardona.cat
  Sis reconeguts activistes per la pau visitaran diversos municipis a la província de Barcelona
  De l'1 a l'11 del proper mes d'octubre, sis activistes per la Pau visitaran diferents municipis de Barcelona per tal de conscienciar la ciutadania sobre la importància de la lluita per a la construcció de la pau i pels Drets Humans: es tracta dels activistes Caddy Adzuba, periodista congolesa i activista per la pau i els drets de les dones; Issa Amro, membre de diverses organitzacions d'acció no violenta; Meir Margalit, investigador de la comunitat jueva a Palestina; Diego Quiroga Bonilla, membre de l'associació colombiana Acción Colectiva de Objetores y Objetoras de Conciencia; Chema Caballero, ex missioner Javerià; i Txema Urkijo, que va ser portaveu de la coordinadora pacifista Gesto por La Paz. La visita s'emmarca dins un projecte comú de tretze municipis de la província de Barcelona: Barberà del Vallès, Castelldefels, El Prat de Llobregat, Gavà, Sant Boi de Llobregat, Santa Coloma de Gramenet, Sant Vicenç dels Horts, Sant Cugat del Vallès, Granollers, Terrassa, Esplugues de Llobregat, Molins de Rei i Viladecans. La iniciativa compta amb la col·laboració de la Comissió Catalana d'Ajuda al Refugiat, així com de l'Institut de Drets Humans de Catalunya i té el suport del Fons Català de Cooperació al Desenvolupament, la Diputació de Barcelona i Casa Amèrica Catalunya.
  Sota l'emblema 'Ciutats Constructores de Pau', els tretze municipis han impulsat aquest projecte a fi de donar a conèixer la tasca de diferents activistes per la pau, mostrar la seva solidaritat i suport a la seva feina que sovint realitzen a costa de la seva seguretat personal; fomentar l'intercanvi d'experiències entre activistes de diferents llocs del món, donar a conèixer les arrels, la situació i els efectes dels conflictes armats generen al món; amb l'objectiu d'enfortir la promoció i la defensa de la pau i els Drets Humans entre la ciutadania de les ciutats participants. Els sis activistes participaran en diferents activitats com xerrades i col·loquis als tretze municipis. A més, seran rebuts al més alt nivell al Parlament de Catalunya i a la Diputació de Barcelona, i es reuniran amb diferents organismes de defensa dels Drets Humans a casa nostra com el Síndic de Greuges de Catalunya, el Fòrum de Síndics, Síndiques i Defensors Locals i també Lafede.cat-Organitzacions per a la Justícia Global (antiga Federació Catalana d'ONG per la Pau, els Drets Humans i Desenvolupament). Aquesta iniciativa dóna continuïtat al projecte 'Ciutats Defensores de Drets Humans' realitzat l'any passat, en el qual vuit destacats defensors de Drets Humans van visitar deu municipis de Barcelona: concretament els vuit defensors dels Drets Humans van ser Estela de Carlotto, Buscarita Roa, James Torh, Maria Doris Rivera, Marco Antonio Arana, Alma Masic i Idagja Lachgare.
  D'esquerra a dreta: Caddy Adzuba, Txema Urkijo i Meir Margalit / CCAR
  Issa Amro / FRONTLINEDEFENDERS.ORG
  Chema Caballero / DYES
  Diego Quiroga / CCAR
  +info: http://www.ccar.cat
  L'IPHES esdevé un nou institut universitari de recerca de la Universitat Rovira i Virgili
  L'Institut Català de Paleoecologia Humana i Evolució Social (IPHES), creat el 2006 i dirigit per l'arqueòleg Eudald Carbonell, és ja un nou institut universitari de recerca de la Universitat Rovira i Virgili de Tarragona (URV), després que així s'aprovés per part de la Conselleria d'Economia i Coneixement de la Generalitat de Catalunya, amb data de 8 de juliol, la qual cosa es va publicar al Diari Oficial de la Generalitat de Catalunya (DOGC) el passat 4 d'agost. D'aquesta manera culmina la formalització d'un procés que es va iniciar el maig de 2013 amb la signatura d'un conveni entre dita conselleria i la URV per tal d'assolir aquest reconeixement.
  Alumnat del Màster Erasmus Mundus en Quaternari i Prehistòria / IPHES
  Ubicat al campus Sescelades de la URV, l'IPHES té com a principal objectiu esdevenir un centre de referència internacional en el desenvolupament de la recerca, la docència i la transferència en les diferents branques de l'estudi de l'evolució i del comportament humans. En aquest context, a partir d'ara podrà potenciar l'àrea de docència, garantint la qualitat científica dels mateixos i aportant valor afegit. L'aprovació dóna un nou context a una activitat rica que ja es duu a terme des del 2004 en què els investigadors de l'IPHES van elaborar per a la URV el programa dels primers màsters Erasmus Mundus en cooperació amb tres institucions universitàries europees més. Des del 2013 s'hi ha afegit el doctorat, també Erasmus Mundus, en Quaternari i Prehistòria. L'expedició dels títols els fa la URV. Pel que respecte al professorat, la docència l'efectua tant personal investigador de la URV com de l'IPHES. L'acord també preveu que l'IPHES i, en particular, el seu personal pugui accedir als serveis de suport a l'estudi i la docència, la recerca i l'extensió universitària de la URV. Tot i que l'IPHES va néixer fa 8 anys, els seus orígens es remunten al 1988, quan l'arqueòleg Eudald Carbonell, codirector de l'Equipo de Investigación de Atapuerca (EIA), va arribar a Tarragona per incorporar-se com a professor titular de Prehistòria a la delegació de la Universitat de Barcelona (UB). Des de llavors ha treballat de valent per promoure un equip transdisciplinar amb projecció internacional sobre l'estudi de l'evolució humana. Els primers passos es van donar amb el Grup d'Autoecologia Humana quan es va crear la Universitat Rovira i Virgili de Tarragona el 1991, on exerceix de catedràtic de Prehistòria. Actualment, l'IPHES està entre els tres millors centres de recerca al món en el seu àmbit.
  Manresa remprèn les visites al seu patrimoni més desconegut
  Durant la Festa Major de Manresa, que està tenint lloc des d'aquest dissabte fins el proper 1 de setembre, es reemprenen les visites al patrimoni més desconegut de la ciutat amb tres propostes participatives i obertes a tothom: enguany s'aprofiten dues efemèrides per posar en relleu la història de la capital del Bages: el 75è aniversari dels bombardejos de l'aviació franquista sobre Manresa i el final de la Guerra Civil. Les tres activitats que es proposen són: un recorregut per la Manresa ignasiana dins del marc del projecte 'Manresa 2022'; una visita als refugis antiaeris de la Guerra Civil; i una excursió a peu o en bici a la torre Santa Caterina. Per tal de conèixer els fets històrics que tenen com a rerefons les tres activitats, i també per tal recordar les víctimes, es tornen a obrir els refugis antiaeris de l'antic Parc de Bombers, de la Plaça Sant Domènec i del grup Escolar Renaixença.
  Refugis antiaeris / AJUNTAMENT DE MANRESA
  La visita a l'interior dels refugis, que es durà a terme demà, es complementa amb el passi de documentals sobre l'atac franquista a la població civil i l'entrada de les tropes sublevades a la fi de la Guerra Civil. El dimecres 27 d'agost la proposta és un itinerari a la Vall del Paradís: emmarcat dins el projecte 'Manresa 2022', se seguirà el camí que feia Sant Ignasi des de la Creu del Tort, passant pel Pou de la Llum, els horts regats des d'un ramal de la Sèquia, i el gran dipòsit d'aigua i l'interior de la Capella de Sant Pau. Finalment, el dijous 28 d'agost, hi ha una excursió organitzada a la Torre Santa Caterina, a peu o amb bicicleta, que permetrà veure el seu interior acompanyada de les explicacions pertinents sobre la seva història i el paratge, els camins històrics, un antic convent, els polvorins, i una vista panoràmica sobre la ciutat. Aquests visites es duen a terme gràcies a la col·laboració activa de les institucions, les entitats i les persones que treballen per la preservació i la difusió del patrimoni local, des dels museus, l'arxiu i l'oficina de turisme fins a totes les associacions culturals i esportives que participen en aquesta tasca.
  +info: http://www.manresa.cat
  Es preprara la 5a edició del Classic Cars Hill Climb Revival Pujada a Sant Feliu de Codines
  Després de quatre edicions que han servit per recuperar i consolidar tot un clàssic de les pujades en costa a Catalunya, com era Sant Feliu de Codines, els dies 4 i 5 d'octubre ChronoDriver organitzarà la 5a edició de la pujada internacional d'exhibició i regularitat anomenada Classic Cars Hill Climb Revival Pujada a Sant Feliu de Codines. L'esdeveniment pretén reviure l'època daurada en la qual s'emmarcava la prestigiosa Pujada de Sant Feliu de Codines: una cursa de velocitat que va arrencar el 1959 i va atreure, durant 30 edicions, els principals pilots del país, tant de les dues com de les quatre rodes. Enguany, l'edició commemorativa d'aquesta prova històrica de regularitat (reglament FEVA) se celebrarà en el recorregut de sempre: la carretera BP-1432 de Bigues i Riells a Sant Feliu de Codines, entre els punts kilomètrics 22,300 i 17,800 (del Restaurant La Parada fins a l'encreuament de Sant. Feliu). La jornada de cursa tindrà lloc el diumenge, 5 d'octubre: després d'una passada de reconeixements, la primera pujada de regularitat amb carretera tancada tindrà lloc a les 12.00h; els pilots hauran de calcar el temps obtingut en la segona passada, que començarà a les 13.30h, i això donarà la classificació. Tancarà la jornada un dinar a les 15.00h, com tota la matinal organitzada per ChronoDriver, acte en el qual es procedirà al lliurament de premis.
  Porsche 904 GTS, conduït per Joan Fernández , quan va
  guanyar la Pujada a Sant Feliu de Codines l'any 1964 / JAS
  S'admetran cotxes esportius o sport clàssics fabricats entre els anys 1900 i 1989, dividits en quatre categories: De 1900 a 1959; de 1960 a 1969; de 1970 a 1979; i de 1980 a 1989. Per invitació es podran acceptar cotxes posteriors a 1989, en la categoria 'Future Classics' limitada a 15 vehicles. A més del podi absolut, hi haurà premis pels tres primers classificats de cada categoria, a la millor fémina i al millor pilot local, així com un 'Gran Premi' per a equips, que s'establirà després de sumar els temps dels tres millors cotxes del mateix. Paral·lelament a tot això, es convoca el concurs de fotografia ChronoDriver, que premiarà també la millor instantània realitzada pel públic que assisteixi a la prova. A més, en el marc d'aquest 5è Classic Cars Hill Climb Revival Pujada a Sant Feliu de Codines, se celebrarà mig segle del duel que van protagonitzar Paco Godia i Joan Fernández, tot conduint un Porsche 904 GTS: aquest últim pilot hi serà present amb la mateixa unitat Porsche 904 GTS que va utilitzar el 1964. Des de la primera edició, celebrada l'any 2010, el Classic Cars Hill Climb Revival Pujada a Sant Feliu de Codines ha comptat amb la presència de grans noms de l'automobilisme català i espanyol d'antany com Joan Fernández i Eugenio Baturone, així com un gran nombre d'importants pilots que van fer gran la prova com Manuel Juncosa, Hansi Bäbler, Victor Sagi, Guillermo Bas, i d'altres generacions de pilots com Luis Villamil o Antonio García; també grans especialistes de la regularitat com Carles Miró (vigent campió), entre d'altres. L'any passat van ser 75 els equips participants, la qual cosa és un enorme èxit, segons l'entitat organitzadora de l'esdeveniment.
  Instantànies de preses l'any 1967 de l'Arxiu Fotogràfic Museu de Can Xifreda / JAS
  El secretari d'Universitats i Recerca de la Generalitat, Antoni Castellà, presidirà avui la cloenda de la XLVI edició de la Universitat Catalana d'Estiu (UCE). L'acte es durà a terme a les 17.00 hores a Prada (Conflent, Catalunya Nord). El programa d'actes previstos per a l'últim dia de la UCE s'ha iniciat a les 10.00 hores, amb la taula rodona sobre 'La solidesa del sistema universitari i de recerca per esdevenir Estat', organitzada per la mateixa UCE i l'Agència de Gestió d'Ajuts Universitaris i de Recerca (AGAUR). La Universitat Catalana d'Estiu dedica la seva edició d'enguany a la confluència aquest any 2014 de tres grans efemèrides: el Tricentenari dels fets de l'Onze de Setembre del 1714; l'obra i el llegat de la Mancomunitat de Catalunya, que celebra el centenari de la seva fundació, i la convocatòria de la consulta sobre la independència de Catalunya, prevista pel proper 9 de novembre.
  Des dels seus inicis, fa quaranta-sis anys, la UCE s'ha celebrat anualment a Prada i s'ha volgut definir com un espai de llibertat i de trobada d'estudiants, professors, professionals, especialistes, polítics i assistents en general dels vuit territoris que conformen els Països Catalans: l'Alguer, Andorra, el Carxe, el Principat de Catalunya, Catalunya Nord, la Franja de Ponent, les Illes Balears i el País Valencià. L'allotjament dels alumnes és al Liceu Renouvier, les habitacions són de quatre llits i amb servei de llençols. L'activitat diària a la UCE comença de 9.00h a 12.00h amb els cursos i els seminaris; continua de 12.00h a 13.00h amb els actes públics (homenatges i conferències); després de dinar, de 15.00h a 17.00h, s'hi pot assistir als tallers; i de 17-00h a 19-00h als debats i taules rodones. Cada vespre, i per a tots els matriculats, hi ha concerts i espectacles. I a partir de les 23.00h, cada nit hi ha una programació de cinema a la sala Lido de Prada.
  Una lliçó d'enguany titulada '75 anys de l'exili republicà', amb Salvador Alegret (president de la Universitat Catalana d'Estiu), Josep Huguet (president de la Fundació Josep Irla), Ramon Gual (historiador) i Enric Pujol (historiador) / UCE
  +info: http://uce.cat
  La torre de guaita al Turó del Raiguer de Montornès ja porta un mes en funcionament
  La Diputació de Barcelona ha finançat la instal·lació d'una torre de guaita a Montornès del Vallès, concretament al Turó del Raiguer, dins el Parc de la Serralada Litoral. La instal·lació va entrar en servei el 19 de juliol i, amb aquesta, ja són quatre les torres de vigilància fixes dins el parc. La torre de vigilància substitueix el punt de guaita previst inicialment al Turó de Sant Miquel, on la presència de les restes arqueològiques del Castell de Sant Miquel, catalogades com a Bé Cultural d'Interès Nacional (BCIN), ha impossibilitat la instal·lació d'una torre fixa.
  Nova torre de guaita al Turó del Raiguer / DIBA
  Aquesta infraestructura es completen les quatre torres previstes al Pla de vigilància i prevenció d'incendis forestals (PVI) del Parc de la Serralada Litoral, que són les torres de Cirers, a Cabrils, cedida pel Servei de Bombers; Baldiri, a Premià de Dalt; Céllecs a Vilanova del Vallès, i Raiguer a Montornès del Vallès, amb les quals es cobreix amb visió directa el 60% de l'àmbit territorial del parc.
  Estalvi d'energia amb la plataforma de la Comunitat Rubí Brilla
  Durant el període comprès entre els mesos de març i juny d'enguany, els ciutadans que utilitzen regularment la plataforma de la Comunitat Rubí Brilla han estalviat un 11% més d'energia que en el mateix període de l'any passat, quan no feien servir aquesta aplicació: així es desprèn de les darreres dades recollides per l'equip del projecte municipal Rubí Brilla i l'empresa que ha desenvolupat l'aplicació, Enerbyte Smart Energy Solutions, S.L, de Sant Cugat del Vallès. Es tracta d'una xifra sensiblement inferior a la registrada durant els primers mesos de l'any, quan els usuaris de la comunitat van aconseguir estalviar un 18% de mitjana. Aquest descens s'explica pel fet que el potencial d'estalvi no és tan elevat durant els mesos de primavera i estiu: no fa tant fred i, per tant, no es fa servir la calefacció, que consumeix molt. En canvi, les persones que no utilitzen la plataforma només han aconseguit reduir el seu consum en un 4% gràcies a factors externs com la variació climatològica entre un any i l'altre, fet que evidencia que l'ús regular de l'aplicació ajuda les famílies a estalviar un 7% d'energia de mitjana. Traduït en diners, aquest descens en el consum d'energia suposa un estalvi econòmic d'uns 7.200 euros anuals pel conjunt de les 120 famílies que pertanyen a la Comunitat Rubí Brilla (uns 5 euros mensuals per cada llar).
  L'aplicació de la Comunitat Rubí Brilla funciona
  com una xarxa social / ENERBYTE
  L'aplicació està pensada per a telèfons intel·ligents, tauletes i ordinadors. Es tracta d'un programari que complementa l'aparell de gestió energètica instal·lat a totes les llars de la Comunitat Rubí Brilla i que permet als usuaris accedir en qualsevol moment a les dades del seu consum, conèixer el seu nivell d'eficiència en comparació amb altres persones, preveure quant hauran consumit a final de mes o esbrinar la potència contractada més adequada a les seves necessitats. La plataforma dissenyada per Enerbyte, a més, ofereix consells d'estalvi personalitzats i dóna la possibilitat d'interactuar amb la resta d'usuaris, reforçant d'aquesta manera la idea de comunitat. Així, permet a les famílies intercanviar coneixements, competir entre elles per ser més eficients o fins i tot col·laborar en causes comunes, com ara la lluita contra la pobresa energètica. La Comunitat Rubí Brilla s'inclou en una de les quatre línies de treball del projecte global Rubí Brilla, sobre el qual ha informat anteriorment TITULARS.CAT (blocs del 07/07/2014 i del 15/06/2014). Rubí Brilla està impulsat l'Ajuntament de Rubí amb l'objectiu de promoure l'eficiència energètica i el foment de les energies renovables. En concret, s'emmarca en l'àmbit domèstic, que trasllada al conjunt de la població l'objectiu principal del Pacte d'Alcaldes i Alcaldesses, és a dir, la reducció d'emissions de diòxid de carboni en més d'un 20% l'any 2020. Les altres línies de treball del projecte Rubí Brilla són la indústria, el comerç i el mateix Ajuntament.
  Cerdanyola del Vallès renova el paviment al Mercat Municipal de Serraparrera
  Nou paviment del Mercat Municipal de
  Serraparrera / AJ. CERDANYOLA DEL VALLÈS
  El Mercat Municipal de Serraperera, a Cerdanyola del Vallès, ha reobert les portes ahir al matí després d'una aturada del servei entre el 4 i el 18 d'agost, motivada pels treballs de renovació del paviment interior de l'equipament municipal. En aquest temps s'ha instal·lat un nou terratzo que dóna una nova sensació de lluminositat i amplitud a la llotja, ajudant a millorar l'estada de la ciutadania que fa les seves compres en aquest mercat municipal. L'actuació, impulsada per l'Ajuntament, s'ha fet d'acord amb la junta de paradistes buscant l'objectiu comú de fer més agradable i confortable la compra al Mercat Municipal de Serraperera.
  La junta de paradistes i el govern local coincideixen a valorar positivament el resultat dels treballs realitzats: són el fruit d'un treball conjunt l'objectiu del qual és potenciar la compra a les llotges municipals, destacant valors com la proximitat, la qualitat dels productes i el tracte que dispensen els placers a la ciutadania que hi confia. El dissabte 13 de setembre està prevista una festa per celebrar el canvi del terra del mercat. Durant el matí d'aquest dia hi haurà degustació de productes, atraccions infantils amb inflables i sorteig de cistelles amb productes del mercat. A més, la Plaça Unamuno, un dels espais colindants al Mercat Municipal de Serraperera on els divendres s'hi fa el mercadal setmanal, ha estat asfaltat aprofitant una actuació municipal de renovació del paviment de carrers i altres espais de la ciutat. Pavimentant la Plaça de Unamuno s'atén una reivindicació dels marxants que munten els divendres i que fins ara eren els únics que ho feien damunt un espai no asfaltat, amb les conseqüències que això comportava quan plovia o feia vent.
  Plaça Unamuno / AJ. CERDANYOLA DEL VALLÈS
  42 Ral·li d'Andorra Històric / JAS
  L'Automòbil Club d'Andorra, després de veure's obligat a tancar a finals de maig el període d'inscripció del 43 Ral·li d'Andorra Històric en rebre un devessall de sol·licituds superior a les 130, ha elaborat la llista provisional d'inscrits acceptats en la qual figuren 100 equips, atès que l'estructura del ral·li no pot suportar una xifra superior a aquesta. El 43 Ral·li d'Andorra Històric se celebrarà els dies 13 i 14 de setembre, amb un recorregut que serà secret fins a la mateixa setmana de la prova. Dels 100 cotxes acceptats, tots ells fabricats entre 1970 i 1987, gairebé la meitat són francesos (42 equips), mentre que la resta són equips espanyols i andorrans. Aquest gran nombre de participants gals és habitual en els últims anys, un fet en el qual tenen molt a veure dues escuderies que aporten fins a 25 cotxes en el seu conjunt: Perpignan Prestige Auto i Club Volcans Légende, amb una espectacular flota, en bona part Porsche. BMW Club Andorra ha inscrit 9 unitats i el propi Automòbil Club d'Andorra dóna el seu suport a 14 participants. Els pilars que sustenten l'èxit de la convocatòria són, segons el mateix Automòbil Club d'Andorra, un itinerari molt tècnic condicionat per l'orografia d'Andorra, amb 110 km distribuïts en 12 trams de regularitat (8 d'ells diferents, dels quals 2 d'inèdits); la disputa del ral·li en carreteres tancades i amb mesurament de la regularitat a través de la traçada ideal, un fet pioner i diferencial de la cursa andorrana; i la bona organització de l'edeveniment. Les dues jornades de ral·li començaran concretament el dissabte 13 de setembre, a les 17.00 hores, des del podi instal·lat enfront del Museu Postal d'Ordino (parròquia patrocinadora de la cita) i amb final aquest dia a les 00 hores després de recórrer 8 trams de regularitat. La competició prosseguirà el diumenge 14, a partir de les 9.00 hores, acabant a les 14.00 hores després de la disputa d'altres 4 especials. A més d'Ordino, Pyrénées Motors (BMW i MINI), Pyrénées Andorra i Caldea Inúu, la prova compta amb la col·laboració de Blunik per al cronometratge.
  Quant a les quatre modalitats de regularitat que estableix el reglament, la més nombrosa és la de mitjana més elevada, 'Maxi' (39 participants), seguida de la 'Súper Sport' (33), 'Sport' (25) i 'Original' (3). Cal destacar que del global d'inscrits, 36 equips figuren en l'apartat 'Amateurs', que són els que no utilitzen altres aparells de mesura que els originals del cotxe. Fins a 34 equips opten al premi del Memorial Joan Montes, que corresponen als compostos per membres d'una mateixa família, la qual cosa també contribueix a fer del ral·li un esdeveniment de caràcter diferent. La 42 edició del Ral·li d'Andorra Històric va veure imposar-se amb autoritat a Kim i Helena Vilatarsana (R 5 Copa Turbo), que a més van vèncer en la categoria Sport i J. Montes (són pare i filla). Aquest tàndem repeteix el 2014, com ho fa també Josep Maria Juvanteny i el seu Peugeot 205 Maxi, segon fa un any, ara amb Quim Turón en el seient de la dreta. José Manuel López, tercer en el podi del passat any, s'ha inscrit amb el seu Ferrari 308 GTS i amb un copilot d'excepció, Sergi Giralt, un dels grans de la regularitat espanyola tant de ral·lis com de circuits. També figuren tàndems amb un extraordinari palmarès en regularitat, com Carles Miró-Jesús Arriezu (Porsche 924 Turbo); Jordi Renú i la seva filla Marta (BMW 325i), pilot guanyador en Súper Sport el 2013; Tere Armadans-Anna Vives (Porsche 911 Carrera); Joaquim i Gerard Gummà (BMW 323i); Josep Maria Carreras-Estel Soler (VW Golf GTi); Joan Carrancà-Ignasi Viñas (BMW 2002 Touring); i un llarg etcètera de noms que competiran per un lloc en el palmarès d'un dels ral·lis amb més solera del panorama de la regularitat.
  +info: http://www.ralliandorra.com
  Nooem dissenya un maletí exclusiu per al nou PC portàtil Aspire Switch 10 d'Acer
  La firma barcelonina Nooem, especialitzada en fundes d'autor per a vestir mòbils, tauletes i portàtils, ha dissenyat un maletí exclusiu per al nou PC portàtil Aspire Switch 10, fabricat per Acer, marca líder a Europa en tecnologia. El maletí en qüestió és translúcid, de 13,5 polzades, amb tons bordeus i un acurat disseny, que compta amb una base i lateral de material 3D per tal d'amortiguar cops. El proper mes de setembre, el pack Acer-Nooem es distribuirà en els punts de venda habituals: en aquest sentit, ambdues empreses comparteixen una visió comuna respecte de la innovació i el disseny, la qual cosa les ha portat a tenir una molt bona sintonia i projectes convergents. Pel que fa concretament al nou maletí, encaixa amb la personalitat cosmopolita que vol reflectir l'Aspire Switch 10, un dispositiu que ofereix una alta resolució i una resistència capaç de combatre l'ús diari: aquest model de portàtil té pantalla Full HD (1.920 x 1.200), Zero Air Gap i tecnologia IPS2, tres característiques que es combinen per tal de proporcionar la claredat, la nitidesa i la lluminositat de color que s'espera des de qualsevol angle. El portàtil té una CPU Intel Atom i canvia entre quatre modes que permeten agilitzar el treball multitasca en qualsevol entorn; a més, pot desconnectar-se i usar-se com una tauleta, acabar les tasques en modalitat portàtil, canviar l'orientació de la pantalla per tal de compartir-la o girar-la per tal de veure una pel·lícula quan no es disoposa de molt d'espai.
  El maletí exclusiu de Nooem per a l'Aspire
  Switch 10 / DECOMUNICACIÓ
  L'empresa barcelonina Nooem, sobre la qual ha informat anteriorment TITULARS.CAT (bloc del 13/05/2014), va néixer l'any 2011 i des d'aleshores ha consolidat un "un creixement constant i sostenible, tant en la varietat del producte, com en l'expansió comercial", tal i com han explicat els seus socis fundadors, Joan Reixach y Marcel Olivé. L'any passat, Nooem va consolidar 130 punts de venda a Espanya, França, Portugal, Itàlia i a Califòrnia (als Estats Units). La marca catalana ha aconseguit produir 150 referències diferents de productes, com ara motxilles i maletins per a portàtils, així com bases de suport (docks), fundes i carcasses per a mòbils, tauletes i portàtils amb materials variats com per exemple, tela, cuir (d'Ubrique, a la provínvia de Cadis), cartró, fusta, lona o fibra de carboni, entre d'altres. A l'hora de vestir i donar personalitat als 'gadgets' de la comunicació, Nooem té en compte la moda, de manera que es combina "l'estacionalitat del sector tecnològic amb les tendències i el disseny del món de la confecció, que canvien cada pocs mesos i això ens ha permès diferenciar-nos de la competència", destacan los directivos de l'empresa. Així mateix, els directius de Nooem remarquen que l'empresa compta amb una base social i un compromís ètic ja que les fundes de tela es cusen a les presons catalanes, gràcies a un acord amb el Centre d'Iniciatives per a la Reinserció (CIRE), del Departament de Justícia de la Generalitat de Catalunya; i pel que fa als acabats i algunes manipulacions, les fan els alumnes amb discapacitat intel·lectual de l'escola-taller Xalest, de Sabadell. Els productes de Nooem estan dissenyats o il·lustrats per artistes generalment mediterranis, entre els quals hi ha Silvio Alino, Natalia Díaz-Mella Bustillo, els dissenyadors de moda Joaquim Verdú i Bo Ming Geong, el dissenyador gràfic Albert Figuerola, la il·lustradora Laia Pampalona, el grafiter Werens (Ramon Puig) o les fotògrafes Berta Tiana i Almudena Conesa. Nooem també ha fet aliances amb diferents estudis de disseny com ara Dimo, Mitja Dotzena, Photo Objects (a càrrec l'anteriorment esmentada Almudena Conesa) o In Situ Disseny.
  +info: http://www.nooem.com
  Cambrils esdevé ciutat cardioprotegida un cop posats en marxa 12 desfibril·ladors
  Desfibril·lador instal·lat a Cambrils / AJ. CAMBRILS
  La nova xarxa de desfibril·ladors, que converteix Cambrils en ciutat cardioprotegida i en una de les pioneres al Camp de Tarragona en actuar des d'un àmbit públic en aquest sentit, es va presentar el passat 30 de juliol per part del regidor de Governació, Dani Milan, la regidora de Benestar Social, Salut i Família, Lluïsa Rom, i el cap de la Policia Local, Josep Muñoz. La xarxa compta, doncs, amb 10 nous desfibril·ladors (DEA) que s'han instal·lat en llocs públics, donant cobertura a tot el territori cambrilenc, i de fàcil accés per al ciutadà, ja que un dels punts forts de la xarxa, segons s'apunta des de l'Ajuntament de la ciutat, és que els nous aparells poden ser usats per qualsevol persona sense que aquesta disposi de formació prèvia; a més la ciutat compta amb dos desfibril·ladors mòbils als vehicles policials.
  A part de la instal·lació dels desfibril·ladors, des de la regidoria de Governació també s'informa que hi haruan 100 senyals orientatives per informar a la població del DEA més proper al lloc on estigui o resideixi. La decisió s'ha pres perquè s'entèn que en moments de nerviosisme sempre serà més fàcil segui indicacions que no pas recordar el lloc exacte de la ubicació. Per realitzar aquesta acció, el departament ha reutilitzat antigues senyals viàries que estaven en desús. En relació a la formació, el regidor ha dit que tot el cos de Policia ja disposa de cursos formatius per tal de fer un ús avançat del dispositiu, però que que el licitador formarà també a una trentena de treballadors municipals, prioritzant aquells que estiguin en edificis municipals en els quals s'hi hagi instal·lar un DEA.
  El coreògraf Albert Sans cedeix el seu fons documental a l'Ajuntament de Rubí
  L'alcaldessa de Rubí, Carme García, i l'exdirector i coreògraf de l'Esbart Dansaire de Rubí, Albert Sans, van signar el passat 28 de juliol un conveni que permetrà la donació del fons documental de l'artista a l'Ajuntament de la ciutat. Es tracta d'un extens arxiu que Sans ha volgut posar a l'abast de qualsevol persona que vulgui consultar-lo. Els documents donats, datats entre el 1949 i el 2009, estan relacionats amb l'activitat artística desenvolupada per Albert Sans dins el món de la dansa i, en particular, dels esbarts dansaires. El material, reunit en més de 40 caixes, inclou crítiques, notes de premsa, programes d'actuacions, cartes, figurins, cartells, partitures i fotografies, entre d'altres. Bona part d'aquests documents es refereixen a l'Esbart Dansaire de Rubí però també s'hi poden trobar d'altres relatius als esbarts de Mollet del Vallès i de Terrassa. L'important fons documental d'Albert Sans serà conservat a la Biblioteca Municipal Mestre Martí Tauler, especialitzada en dansa i folklore català, amb l'objectiu que sigui de fàcil accés per als investigadors i se'n pugui fer una correcta difusió. Un cop dipositat en aquest equipament, l'arxiu es digitalitzarà per garantir la seva preservació i afavorir-ne la consulta.
  Albert Sans ha expressat el seu interès per mantenir els documents a la ciutat i posar-los a disposició de tothom: "Em faria molta il·lusió anar a la biblioteca i veure que hi ha coses meves que es mantenen, que la gent les pot mirar, remenar i consultar". L'alcaldessa, Carme García, ha valorat aquest gest de generositat de l'artista i ha assegurat que es respectarà la seva voluntat: "Conservarem aquest fons i serà consultable per tota la gent de la dansa", tot afegint que "Agraeixo a l'Albert que hagi pensat en la ciutat". Els informes previs realitzats per l'Ajuntament certifiquen que el fons donat per Albert Sans conté alguns documents únics i completament singulars que contribueixen a explicar una part molt important de la història de Rubí i del propi Esbart Dansaire, així com del folklore català. Albert Sans va entrar a l'Esbart Dansaire de Rubí l'any 1940, amb només 8 anys. El 1955, en va assumir la direcció juntament amb Teresa Payès i, a partir del 1958, va dirigir l'entitat en solitari. El coreògraf va viure moments molt significatius en la història de l'entitat, com ara la primera sortida a l'estranger, a Stuttgart, l'any 1964; l'estrena de Marina al Gran Teatre del Liceu el 1968; o la presentació de la versió escènica de Les Gitanes l'any 1970. La seva important trajectòria artística li va valer el 1992 la concessió de la Creu de Sant Jordi per part de la Generalitat de Catalunya. Només un any després també rebria la Medalla de Plata al Mérito de las Bellas Artes del Ministeri de Cultura. Sans també ha estat objecte de diversos reconeixements a la seva ciutat: el 2010 va ser escollit per oferir el pregó inaugural de la Festa Major de Rubí, mentre que el 2012 va rebre un homenatge al Teatre Municipal La Sala coincidint amb el seu 80è aniversari.
  L'alcaldessa, Carme García, i Albert Sans signant el conveni / LOCALPRES
  Castellar del Vallès destina enguany 49.362 euros a finançar sis projectes de cooperació
  L'Ajuntament de Castellar del Vallès destinarà aquest 2014 un total de 49.362 euros a finançar sis projectes de cooperació internacional al desenvolupament presentats per diferents entitats i ONG. El consistori ha donat a conèixer la resolució de la convocatòria de subvencions una vegada el Consell de Cooperació va aprovar la valoració duta a terme per la comissió permanent d'aquest òrgan de participació.
  El municipi vallesà donarà suport a l'ONG Entrepobles, amb el projecte al Perú que cerca afavorir l'empoderament a les dones i a les organitzacions socials en zones de conflictes socioambientals per a l'enfortiment d'una democràcia basada en el Sumak Kausay (Bon Viure). El projecte rebrà un total d'11.550 euros. També es finançarà, amb 11.250 euros, un projecte de la Lliga dels Drets dels Pobles en favor de les associacions de gestió i desenvolupament del paranapura que impulsen el desenvolupament comunal sostenible a través de propostes impulsades per joves i dones capacitats. Així mateix, es finançarà la segona fase del projecte 'Huertas de la Esperanza' que du a terme, a Cundinamarca (Colòmbia), l'entitat Castellar x Colòmbia, una proposta que rebrà 9.000 euros. Un quart projecte que també rebrà subvenció municipal, en aquest cas de 7.615,80 euros, és el de l'ONG Codes-Cam que té per objectiu contribuir al manteniment i la formació a l'escola d'alumnes amb sordesa IMSHA, d'Éseka, al Camerun, amb la voluntat de garantir unes condicions d'aprenentatge de qualitat als alumnes d'aquest centre. Enguany també es donarà suport al projecte que l'entitat Unomasuno+ està duent a terme a Gàmbia i el qual porta per títol 'Formació tècnica de les dones de l'associació Touba kolong Women's Kambeng Kafo': aquesta proposta, que s'emmarca en el programa de desenvolupament agrícola de l'associació, iniciat l'any 2007, rebrà 6.300 euros de les arques municipals. A més, Castellar del Valles també participarà en el projecte al Senegal de l'Associació Afrocatalana: és un projecte que rebrà un import de 3.646,44 euros per al desenvolupament educatiu i social de l'Ecole 4 de Marssassoum, al país africà.
  Projecte de l'ONG Codes Cam a l'escola Imsha d'Éseka (Camerun) adreçada a
  infants amb problemes d'audició / AJ. CASTELLAR DEL VALLÈS
  La Carta Universia Rio 2014 recull les conclusions de la III Trobada Internacional de Rectors
  La III Trobada Internacional de Rectors, celbrada a Rio de Janeiro els dies 28 i 29 de juliol, i en la qual han participat més de 1.100 rectors de 33 països diferents, va analitzar el futur de la universitat, els seus reptes i necessitats més urgents des d'un punt de vista iberoamericà, i va pactar la Carta Universia Rio 2014, un full de ruta a aplicar durant els pròxims anys, per tal de fer realitat el programa de temes debatuts al llarg d'aquells dos dies. Algunes de les principals propostes que s'han pactat han estat al creació d'un Sistema de Reconeixement d'Estudis i Títols, una peça imprescindible per al desenvolupament de l'anomenat Espai Iberoamericà de Coneixement; impuls de programes transnacionals d'excel·lència acadèmica i de programes de mobilitat, com el programa iberoamericà de mobilitat universitària; o el finançament dels projectes de les universitats, especialment aquells que requereixen una col·laboració internacional.
  Altres temes que s'han tractat durant la trobada han estat el finançament universitari (en què la majoria de rectors han coincidit a demanar una aportació de fons públics més gran a les universitats, que es consideren insuficients), el model de governança de les institucions universitàries i la millora de la recerca i de l'ensenyament. Aquesta tercera edició ha donat continuïtat a les trobades que van tenir lloc el 2005 a Sevilla i el 2010 a Guadalajara (Mèxic) i estava organitzada per Universia, la xarxa d'universitats més extensa del món, que compta amb el suport de Banco Santander a través de la seva División Global Santander Universidades. La pròxima Trobada Internacional de Rectors tindrà lloc a la ciutat espanyola de Salamanca l'any 2018.
  III Trobada Internacional de Rectors / YOUTUBE-UNIVERSIA
  +info: http://www.universiario2014.com
  Sant Boi mostrarà les seves accions solidàries d'agermanament amb Marianao i San Miguelito
  L'Ajuntament de Sant Boi de Llobregat, l'ONG Ensenyament Solidari i l'Associació d'Amistat San Miguelito-Sant Boi duran a terme al llarg del pròxim curs escolar el projecte '20 anys d'agermanaments, 20 anys de cooperació santboiana': l'objectiu és fer visibles els processos de transformació que han experimentat els municipis de San Miguelito (Nicaragua) i Marianao (L'Havana, Cuba) gràcies a l'agermanament amb Sant Boi i els aprenentatges que l'agermanament ha comportat per a Sant Boi i la seva ciutadania. En aquest sentit, el passat 22 de juliol, es l'Ajuntament i les dues entitats va signar un conveni de col·laboració amb l'Àrea Metropolitana de Barcelona, que s'ha compromès a destinar 32.000 euros per tal d'ajudar a finançar la iniciativa.
  Les escoles dels tres municipis, que han mantingut constants vincles durant aquests anys, tindran un protagonisme destacat en aquest projecte. El grup de teatre La Chinche, de Marianao, farà tallers i un espectacle a centres de primària de Sant Boi el mes d'octubre vinent. Al novembre es presentarà el llibre Agermanades, amb dibuixos d'alumnes de Sant Boi, Marianao i San Miguelito (10 escoles santboianes hi prendran part). També per al novembre està prevista l'estrena del documental Sanmigueliteñas, amb testimonis de dones del municipi centreamericà, i al desembre, durant la Fira de la Puríssima, es podrà visitar l'exposició 'Solidàries', que ret homenatge a les persones de Sant Boi que han protagonitzat l'agermanament durant aquests vint anys.
  El dijous 17 de juliol al Museu de Sant Boi es va fer una primera sessió fotogràfica en la qual van participar algunes de les persones que en els últims vint anys han estat més compromeses amb l'agermanament amb San Miguelito. Aquestes fotografies, juntament amb les històries que portin cadascun d'ells, configuraran l'exposició 'Solidàries', que està previst que s'inauguri durant la Fira de la Puríssima / AJ. SANT BOI
  +info: http://www.santboi.cat
  Rècord de participació al Festival de Curtmetratges Fantosfreak 2014
  Aquest any el Festival de Curtmetratges Fantosfreak, coorganitzat per l'entitat Fantosfreak i l'Ajuntament de Cerdanyola del Vallès, ha superat el rècord de participació: s'han rebut un total de 402 treballs, de 38 nacionalitats diferents, dels quals se'n seleccionaren 44 que s'han vist en les diverses nits del Festival. Aquest esdeveniment, que s'ha celebrat del 14 al 18 de juliol, supera, doncs, els resultats de l'edició de l'any passat, sobre la qual va informar TITULARS.CAT (bloc del 16/07/2013).
  El curt Sequence de Carles Torrens (USA/Espanya) ha aconseguit el primer premi de la XV edició del Fantosfreak-Festival Internacional de Curtmetratges Fantàstics i Freaks de Cerdanyola del Vallès. El segon premi ha estat per a Pandy, de Peter Badac (Eslovàquia), el tercer premi per a Democracia, de Borja Cobeaga (Pais Basc) i el Premi Garmanbozi per a Chigger Ale, de Fanta Ananas (Etiòpia/Espanya). Han hagut mencions especials del jurat per a Carroña, de Javier Botet i Alberto Carpintero (Madrid); Cebu, de Pablo Belaubre (Cuba) i 2030 te parto las piernas, d'Alex Garcia (Barcelona). L'organització del festival valora molt positivament la resposta del públic, cada cop més heterogeni demostrant que el cinema de gènere ben fet i amb bones idees pot interessar a tothom. Aquest any s'ha fet un esforç especial per millorar tècnicament el festival, projectant-se els curtmetratges en 'full HD' en una pantalla el doble de gran que la muntada en anys anteriors.
  Cartell del Festival Fantosfreak 2014 / AJ. CERDANYOLA DEL VALLÈS
  +info: http://fantosfreak.com
  Acord a Alstom Transporte entre directius i representants dels treballadors
  Segons ha informat CCOO d'Indústria de Catalunya, el passat 1 d'agost es va arribar a un acord entre els representants dels treballadors i la direcció d'Alstom Transporte, que havia presentat un Expedient de Regulació d'Ocupació (ERO) per a l'extinció de 193 llocs de treball. L'acord que ha estat ratificat en assemblea per una àmplia majoria de la plantilla permet desconvocar la vaga que acabava demà.
  Logo d'Alstom / ALSTOM
  L'acord restitueix el Conveni que l'empresa havia inaplicat unilateralment. Es recuperen els salaris que s'havien reduït i es pacta un increment salarial de 0,6% els anys 2015, 2016 i 2017. S'acorden modificacions en la flexibilitat de la jornada i l'estructura salarial, simplificant les taules salarials. Es pacta una oferta de prejubilacions als 58 anys per a 89 persones i un pla de baixes incentivades voluntàries fins a un màxim de 130 persones, incloses les prejubilacions, amb una indemnització de 45 dies per any treballat. En cas de no arribar-se al mínim de voluntarietats, les parts acorden que es reuniran per tal de consensuar les mesures a prendre i que, en cas de discrepància, se sotmetran a l'arbitratge de la Inspecció de Treball. S'acorda un ERTO (Expedient de Regulació Temporal d'Ocupació) de dos anys amb complements salarials del 80% i del 100% en les pagues i les vacances. CCOO d'Indústria de Catalunya valora positivament aquest acord, perquè garanteix la viabilitat de l'empresa i la situa en bones condicions de cara al futur. També es demostra en aquest conflicte com la bona direcció sindical i la fermesa en la mobilització i la negociació acaba donant fruits.
  +info: http://www.ccoo.cat
  El CITM impartirà un grau en Disseny i Desenvolupament de Videojocs
  El curs acadèmic 2014-2015, la Universitat Politècnica de Catalunya (UPC) posarà en marxa el grau en Disseny i Desenvolupament de Videojocs, una titulació oficial que s'impartirà al Centre de la Imatge i la Tecnologia Multimèdia (CITM), centre adscrit a la UPC i amb seu al Campus de Terrassa d'aquesta universitat. L'objectiu d'aquest grau, que neix per convertir-se en un referent a l'Estat espanyol, és formar professionals capaços de conceptualitzar, dissenyar i programar videojocs i continguts dirigits a l'entreteniment digital i aptes per difondre en diferents plataformes i dispositius mòbils. En acabar el grau, l'estudiant haurà desenvolupat diferents projectes de videojoc de forma individual i en grup, tindrà un ampli coneixement de la indústria i coneixerà les claus de l'emprenedoria, així com els sistemes de finançament i monetització propis del sector, a partir de la participació activa de les diferents empreses que hi participen.
  El grau s'impartirà al CITM, centre adscrit a la UPC i amb seu al
  Campus de Terrassa d'aquesta universitat / UPC
  La formació de la UPC en l'àmbit dels videojocs i l'animació digital està orientada a cobrir la creixent demanda professional del sector. S'estima que fins al 2017 es dupliquin els llocs de treball a la indústria i es creïn 5.200 vacants més, segons l'estudi publicat recentment per l'Asociación Española de Empresas Desarrolladoras de Videojuegos y Software de Entretenimiento (DEV). L'estudi també exposa que el sector tindrà un creixement anual d'un 23,7% en els propers anys, fins a arribar a un volum de negoci de 723 milions d'euros l'any 2017. Les sortides professionals d'aquest nou grau, que té com a director acadèmic Jesús Alonso, responsable de l'àrea de videojocs a la UPC, inclouen des de poder treballar com a programador i desenvolupador de videojocs, programador de dispositius mòbils, dissenyador de videojocs, dissenyador gràfic, artista tècnic, artista 3D, animador 2D i 3D per a videojocs i continguts digitals, fins a d'altres perfils nous fruit de l'expansió i l'evolució del sector, com ara analista de dades de videojocs, control de qualitat, testeig i balanceig. Així mateix, permet treballar com a consultor en gamificació, una nova tendència que aplica les mecàniques i dinàmiques del joc per potenciar la motivació i la fidelitat del públic en altres sectors com ara l'educació i el màrqueting. Un seguit de perfils molt especialitzats i multidisciplinaris que pretenen cobrir les demandes d'aquest sector líder en l'oci audiovisual i interactiu.